都市病

都市病係一堆疾病嘅通稱，喺國家變得更加工業化同埋人類變得更加長壽嗰陣，呢啲疾病就會更加常見，包括阿茲海默病、動脈硬化、腫瘤、肝硬化呢啲慢性肝病、慢性阻塞性肺病、2型糖尿病、心臟病、慢性腎衰竭嘅腎炎、骨質疏鬆症、中風同肥胖症等等。都市病嘅現象發生喺高度發展嘅國家或城市入面。

起因
飲食、生活型態同埋環境等等嘅因素，都被視為係影響上述疾病發生率嘅重大原因。食煙、酗酒、吸毒同埋缺乏運動都會增加後半世罹患某啲疾病嘅風險。

國際上癌症發生率嘅變化
一份喺《刺針》發表嘅研究報告講到癌症發生率嘅變化，並且證明咗都市病係存在嘅。佢指出喺好多西方國家，啲人喺二十世紀中葉持續噉進食多咗肉類、乳製品、植物油、果汁同酒，但係麵包、薯仔、米同粟米粉等等嘅五穀就食得越嚟越少。其他生活型態嘅改變，比較明顯嘅有運動量減少，同埋多咗人太過肥。報告指出：「要注意，喺1970年代西方國家嘅人民，大量食用高動物食品、脂肪同糖，同時，直腸、乳房、前列腺、子宮頸同肺部癌症發生率都好高；相對嚟講，發展中國家嘅人民食用至少一種至兩種五穀，而動物食品、脂肪同糖就食得少，而佢哋嘅癌症發生率亦比較低。」報告認為，呢種觀察推斷出啲人嘅飲食習慣唔同咗，可能會影響佢哋罹患癌症嘅機率。

美國嘅死亡統計
1900年，美國三大死因分別係肺炎/流行性感冒、肺結核及腹瀉/腸炎。傳染病佔死因嘅百分之六十。當時，心臟病同腫瘤分別排第四同第八。到咗1940年代，美國主要死因變成心臟病、腫瘤同其他退化病。到1990年代後期，退化病已經佔所有死因嘅百分之六十。

1900年，死因前三名都係傳染病。到1940年代，主要死因變成咗完全唔同種類的疾病——都市病。

病